text: Storm aflyser Billundfly til Amsterdam
  07 januar 2019 kl. 20.07
  Et truende stormvejr har fået flyselskabet KLM til at aflyse 159 flyafgange til og fra lufthavnen Schiphol i Amsterdam tirsdag. Det rammer også tre forbindelser til og fra Billund.
  Den varslede storm betyder, at kun enkelt landingsbane i Schiphol kan tages i brug tirsdag, oplyser den hollandske gren af selskabet Air France-KLM.
  På Schiphols hjemmeside fremgår det også, at lufthavnen forventer både aflysninger og forsinkelser tirsdag. Lufthavnen i den hollandske hovedstad er den tredjestørste i Europa.
  På Billund Lufthavns hjemmeside oplyses det, at tirsdagens tre ankomster fra og tilsvarende afgange til Amstedam alle er aflyst.
  